Ihanaa palata töihin! - HR4
Useimmilla meistä alkaa arki taas elokuussa. Ajatus pitkästä, pimenevästä syksystä saattaa tuntua puuduttavan pelottavaltakin. Kuulun itse niihin ihmisiin, joille arki tuo toivottuakin rutiinia päiviin: työpäivät koostuvat innostavista aikaansaamisista ja onnistumisista laiskojen kesäpäivien jälkeen ja rytmitetymmät päivät tuovat ihan toivottua ryhtiä niin lapsiin kuin meihin aikuisiinkin. Vaihtelu virkistää – se on mielestäni totta; lomakaan ei tuntuisi niin ihanalta ilman arkea.
Ilahduin elokuun toisella viikolla julkaistusta Hesarin artikkelista, joka listasi vinkit hyvään lomaltapaluuseen. Poissaolon jälkeen voi nähdä oman työnsäkin hieman uudessa valossa ja huomata ehkä sellaisiakin asioita, jotka on vain oppinut hyväksymään kiireen keskellä, vaikkei kannattaisi. Allekirjoitan Työterveyslaitoksen tutkimusprofessori Jari Hakasen lausuman siitä, että kesän jälkeen pystyy tarkastelemaan työtään ja omia työtapoja uusin silmin ja miettimään, miten asioita voisi tehdä toisin. Jos et bongannut artikkelia ja haluat tutustua siihen, löydät sen täältä.
Monesti pienet asiat vaikuttavat työn innostavuuteen ja ”työn imuun”, kuten usein kuulee nykyään sanottavan. Monet tutkimukset osoittavat, että työssään viihtyvät työntekijät ovat tuottavampia kuin työnsä kanssa kamppailevat. Mitkä asiat sitten vaikuttavat omaan työssä viihtyvyyteeni?
Oma Top3 on ehdottomasti:
Työkaverit ja työyhteisö
Yllättäen henkilöstöihmisenä olen hyvin ihmisläheinen. Työkaverit ovat ihmisiä, joiden kanssa vietän valtaosan arjestani, olisi hassua jos työkavereilla ja -yhteisöllä ei olisi merkitystä.
Henkilöstötyö on onneksi vaihtelevaa sisältäen sekä rutiinitehtäviä että haastavampia projekteja. Minusta ei olisi liukuhihnatyöhön, sen totesin jo opiskeluaikoina. Se olikin hyvä kimmoke opiskelulle.
Vapaus päättää omasta ”tontista”
Kun tekee töitä pääasiassa muiden ihmisten kanssa tiiviissä yhteistyössä, on ehkä vähän hassua, että koen silti suurta vapautta siitä, miten ja missä teen työni. Kun tarkastelen arkeani, olen useimmiten ihan normaalina toimistoaikana töissä. Vastailen sähköposteihin, työstän projekteja, olen kokouksissa – mutta ehkäpä tärkeämpää on tosiaan se, että tiedän voivani rikkoa tätä toimintatapaa luvallisesti – tietyin reunaehdoin toki.
Mitkä ovat sinun työsi Top3 parasta ominaisuutta, jotka saavat sinut viihtymään paremmin?